O‘zbekiston Respublikasi oliy ta’lim muassasalariga “Chaqiriqqacha harbiy ta’lim” yo‘nalishi bo‘yicha qabul qilishda kasbiy (ijodiy) imtihon o‘tkazish tartibi to‘g‘risidagi nizomga qo‘shimcha va o‘zgartirishlar kiritish haqida

O‘zbekiston Respublikasi Prezidentining 2021-yil 22-oktabrdagi PQ-5263-son “Normativ-huquqiy hujjatlar va ularning loyihalarini korrupsiyaga qarshi ekspertizadan o‘tkazishni yanada takomillashtirish chora-tadbirlari to‘g‘risida”gi qaroriga muvofiq O‘zbekiston Respublikasi Mudofaa vazirligi hamda Oliy va o‘rta maxsus ta’lim vazirligi qaror qiladi:
 1. O‘zbekiston Respublikasi Mudofaa vazirligi hamda Oliy va o‘rta maxsus ta’lim vazirligining 2017-yil 5-dekabrdagi 34, 27-2017-son qarori (ro‘yxat raqami 2995, 2018-yil 5-aprel) (Qonun hujjatlari ma’lumotlari milliy bazasi, 06.04.2018-y., 10/18/2995/1020-son) bilan tasdiqlangan O‘zbekiston Respublikasi oliy ta’lim muassasalariga “Chaqiriqqacha harbiy ta’lim” yo‘nalishi bo‘yicha qabul qilishda kasbiy (ijodiy) imtihon o‘tkazish tartibi to‘g‘risidagi nizomga ilovaga muvofiq qo‘shimcha va o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 19-band “apellatsiya komissiyasiga” degan so‘zlardan keyin “imtihon natijalari e’lon qilingan paytdan boshlab 72 soat ichida” degan so‘zlar bilan to‘ldirilsin.
 2. 21-banddagi “26-iyulga qadar bo‘lgan muddatda” degan so‘zlar “48 soat ichida shikoyat qilgan shaxslar ishtirokida” degan so‘zlar bilan almashtirilsin.
 3. 1-ilovada:
 a) 7-band quyidagi tahrirda bayon etilsin:
 “7. Abituriyentlarning turnikda tortilish mashqi to‘rt bosqichli tizimda quyidagicha baholanadi:
 11 marotaba va undan ko‘p tortilganda — 3 ball;
 9-10 marotaba tortilganda — 2 ball;
 7-8 marotaba tortilganda — 1 ball;
 1 — 6 marotaba yoxud umuman tortila olmaganda — 0 ball.”;
 b) 9-band quyidagi tahrirda bayon etilsin:
 “9. Abituriyentlarning 100 metrga yugurish mashqi to‘rt bosqichli tizimda quyidagicha baholanadi:
 14,4 soniya ichida bajargan taqdirda — 3 ball;
 14,5 — 14,8 soniyada bajargan taqdirda — 2 ball;
 14,9 — 15,4 soniyada bajargan taqdirda — 1 ball;
 15,5 soniyada va undan ko‘p vaqtda bajargan taqdirda — 0 ball.”;
 v) 11-band quyidagi tahrirda bayon etilsin:
 “11. Abituriyentlarning 3000 metrga yugurish mashqi to‘rt bosqichli tizimda quyidagicha baholanadi:
 13,20 daqiqa va undan kamroq vaqt ichida bajargan taqdirda — 4 ball;
 13,21 daqiqadan 14,00 daqiqagacha bajargan taqdirda — 3 ball;
 14,01 daqiqadan 14,30 daqiqagacha bajargan taqdirda — 2 ball;
 14,31 daqiqada va undan ko‘p vaqtda bajargan taqdirda — 0 ball.”.